Alt er ikke, som det plejer her ved juletid. Coronapandemien har spændt ben for nogle juletraditioner lade livet, men i Vesthimmerland er en ny blevet født. En såkaldt boom trike-elsker fra Vester Hornum gør på tre hjul sit for at markere, at det er jul. I år har Jesper Vestergaard spændt sin trehjulede motorcykel op til lir. Motorcyklen er pyntet med intet mindre end fem lyskæder i anledning af, at den senere skal ud at sprede julestemning i Vester Hornum og Farsø. - Det er for at gøre folk glade og skabe god stemning her i juletiden, hvor det hele er sådan lidt trist, siger Jesper Vestergaard. Mistede arm i ulykke Jesper Vestergaard har haft en forkærlighed for motorer og motorcykler, siden han var barn. For 26 år siden kom han ud for en ulykke, der ændrede hans liv. Uheldet betød også, at han mistede sin højre arm efter sammenstødet med en kassebil. - Det var et kæmpe hårdt slag i ansigtet, siger Jesper Vestergaard. Grundet uheldet blev motorcyklen skiftet ud med en trehjulet boom trike. Efter lidt ændringer kan Jesper Vestergaard nu betjene den med en hånd. - Jeg har gashåndtaget i venstre side, fortæller han. På trods af eftervirkningerne fra trafikulykken tager det ikke lang tid at springe i julekostumet og få sat skægget på plads. Og så går turen ellers ud på landevejene. Med vind i hue og skæg bliver der undervejs delt julegodter ud til de lokale børn. - Det er en dejlig fornemmelse at gøre de unge glade. Bliver det her en fast juletradition? - Ja, det kan du tro, fastslår Jesper Vestergaard.

Opsummering:
Nogle juletraditioner er blevet aflyst i 2020 på grund af coronapandemien, men i Vesthimmerland er en ny tradition blevet født.